Alueiden komitean lausunto aiheesta Ilmoitus jäsenvaltioille Pohjois-Irlannin ja Irlannin rajakreivikuntien rauhan ja sovinnon edistämiseksi tarkoitetun erityisen tukiohjelman mukaisen aloitteen suuntaviivoista CdR 138/95



Virallinen lehti nro C 100 , 02/04/1996 s. 0013



Alueiden komitean lausunto aiheesta Ilmoitus jäsenvaltioille Pohjois-Irlannin ja Irlannin rajakreivikuntien rauhan ja sovinnon edistämiseksi tarkoitetun erityisen tukiohjelman mukaisen aloitteen suuntaviivoista (96/C 100/02) Euroopan komissio päätti 22. helmikuuta 1995 Euroopan yhteisön perustamissopimuksen 198 c artiklan mukaisesti pyytää alueiden komitean lausunnon edellä mainitusta aiheesta. Asian valmistelusta vastannut valiokunta 8 "Taloudellinen ja sosiaalinen yhteenkuuluvuus Sosiaalipolitiikka Kansanterveys" antoi lausuntonsa 19. huhtikuuta 1995. Esittelijöinä olivat Deidre Bolger ja Seán O'Neachtain. Alueiden komitea hyväksyi 21. huhtikuuta 1995 pitämässään 7. täysistunnossa seuraavan lausunnon. ALUEIDEN KOMITEA 1. suhtautuu myönteisesti tähän erityiseen yhteisöaloitteeseen, jonka tavoitteena on rauhan ja sovinnon edistäminen Pohjois-Irlannissa ja jolla on myös tasavallan rajakreivikuntiin kohdistuvia myönteisiä vaikutuksia. 2. ilmaisee tyytyväisyytensä niiden laajojen kuulemisten johdosta, jotka työryhmä suoritti aloitteen valmistelua varten ja joihin osallistui alueiden komitean jäseniä kummastakin maasta. 3. korostaa, että tällä aloitteella voi olla myönteisiä vaikutuksia puutteesta kärsivien alueiden kehittämiselle sekä väestöryhmien välisen sovinnon aikaansaamiselle, ja painottaa paikallisten viranomaisten ratkaisevaa tehtävää ohjelman toteuttamisvaiheen aikana. 4. on samaa mieltä työryhmän yksilöimistä viidestä painopistealueesta, joihin rauhanprosessia vahvistavien toimenpiteiden olisi kohdistuttava. 5. suhtautuu myönteisesti yhteisön avustukseen aloitteen rahoittamiseksi ja korostaa, että määrärahat tulisi käyttää tarvittavien tukitoimenpiteiden rahoittamiseksi joustavasti rajan kummallakin puolella olevilla alueilla. Tässä yhteydessä alueiden komitea katsoo, että vähintään 15 prosenttia koko määrärahasta olisi kanavoitava yli rajojen toteutettaville toimille. 6. toivoo, että sillä on ohjelmaa arvioitaessa neuvoa-antava asema suunnitteluvaiheen aikana sekä sen lopussa ja toivoo, että aloitteen piiriin kuuluva edistyminen annetaan sille tiedoksi. 7. ilmaisee erityisen tyytyväisyytensä sen johdosta, että alue- ja paikallisviranomaisille on annettu mahdollisuus suoraan rahoitukseen Euroopan unionilta. 8. pitää erittäin tärkeänä varmistaa, että aloite kohdistuu erityisesti määriteltyihin tarkoituksiin, mutta uskoo myös, että aloite täydentää jo olevia tukijärjestelmiä, sekä pitää tärkeänä, että ohjelman toimeenpanosta vastaa seurantakomitea, jonka jäsenet edustavat laajasti alue- ja paikallisviranomaisia. 9. toteaa painokkaasti, että on välttämätöntä varmistaa, että tukipaketista aiheutuu todellista lisäarvoa aluetasolla, ja että tämä lisäarvon toteutuminen voidaan todentaa. 10. uskoo, että teknisen avun merkitys on olennaisen tärkeää koko aloitteen toteutumiselle. Ottaen edelleen huomioon nähtävissä olevat toimintamuodot olisi aiheellista harkita yhteisten kolmenkeskisesti toteutettavien toimintatapojen rahoittamista, jotta molempien maiden paikallisviranomaiset voisivat olla yhteistyössä nykyisten eurooppalaisten verkostojen kanssa. 11. korostaa, että on tärkeää levittää tietoa sekä tehdä ohjelmaa tunnetuksi aloitteen täydellisen avoimuuden ja erikoislaadun huomioon ottamiseksi. 12. ilmaisee lopuksi jälleen kerran täyden tukensa tälle aloitteelle sekä sen vaikutuksille, jotka edistävät Pohjois-Irlannissa alkanutta rauhan- ja sovinnonprosessia. Tällä aloitteella toteutetaan itse asiassa läheisyysperiaatetta paikallisella tasolla ja sen tulisi olla esimerkkinä ja mallina tulevaisuudessa toteutettaville ohjelmille. Bryssel, 21. huhtikuuta 1995. Alueiden komitean puheenjohtaja Jacques BLANC